Statskanalen sa tvert nei til å bruke bilde av Nina Owing på skjermen

Nyhetsdirektøren oppgitt over Anundsen-video: Brukte TV-klipp uten tillatelse: NRK varsler nytt regelverk

NRKs nyhetsdirektør Per Arne Kalbakk skvatt til da han fikk se justisminister Anders Anundsens «informasjonsvideo». Nå varsler han at NRKs regelverk skal strammes inn.

25. august 2015

Artikkelen er over fem år gammel

TV2 nyhetsredaktør Jan Ove Årsæther sier at kanalen skulle ha svart nei på Justisdepartementets forespørsel om å bruke kanalens nyhetsbilder.

VG sitter på hele korrespondansen mellom Justisdepartementet og NRK i saken. Der fremgår det helt klart at NRK sier tvert nei til å bruke nyhetsankere – i dette tilfellet Nina Owing – i informasjonsfilmer.

Flere fagforeningsledere har reagert sterkt på at Anundsen har intervjuet sine underordnede i en video som er svært positiv til statsrådens egen innsats.

NYHETSDIREKTØR: Per Arne Kalbakk. Foto:NRK,

Innenfor

– Jeg må bare erkjenne at det Justisdepartementet har gjort er innenfor vårt nåværende regelverk. I dag er det ikke lov til å bruke materiale fra NRK til ren reklame, men vi har åpnet for å kunne bruke det i informasjonsfilmer for organisasjoner og offentlige og private virksomheter. Nå kommer vi til å tydeliggjøre at det ikke er anledning til å bruke nyhetsinnslag fra NRK i reklame med politisk budskap. Vi vil i fremtiden ikke gi tillatelse til å bruke slikt materiale fra vårt nyhetsinnhold. Dette må vi ta lærdom av, sier Kalbakk til VG.

Skvatt

– Skvatt du da du så Anundsen-videoen?

– Jeg skvatt ekstra mye da jeg så Nina Owing dukke opp i filmen. Der har vi alltid vært helt klare. De som leder våre nyhetssendinger er så nært knyttet til vår troverdighet at de ikke kan blandes med andre budskap. Vi ba derfor Justisdepartementet fjerne dette, og det skulle de etterkomme, sier Kalbakk.

DETTE KOSTET DET IFØLGE JUSTISDEPARTEMENTET Å LAGE FILMEN

Stor pågang

Kollega Årsæther i TV2 sier:

ANGERFULL: Jan Ove Årsæther, nyhetsredaktør i TV2. Foto:Terje Bendiksby,NTB scanpix

– Vi har ganske stor pågang fra eksterne som ønsker å få tilgang på vårt materiale. Vi har en praksis hvor vi sier nei til all bruk til reklame og markedsføring. Her har vi da tydeligvis ikke oppfattet at dette skulle være en politisk reklame, som det åpenbart er. Vi burde ha sagt nei til bruken av vårt materiale på denne måten.

Årsæther antyder at TV2 hadde misforstått hvordan Justisdepartementets film ville bli.

– Vi har alltid hatt den holdningen i TV 2 at vi sier nei til denne typen bruk av vårt materiale i reklame. Men denne tannkremen får vi ikke inn igjen i tuben. Vi oppfattet at dette skulle brukes i en opplysningsfilm. Ekstern bruk i reklamefilm er ikke noe vi gir ut vårt materiale til. Derfor burde vi ha sagt nei til denne forespørselen, sier Årsæther.

Av korrespondansen mellom departementet og NRK fremgår det at den første henvendelsen om den 32 minutter lange filmen ble tatt den 23. juni i år.

Så sent som fredag formiddag i forrige uke kommuniserte Justisdepartementet og NRK og om innholdet i filmen.

Publisert: 25.08.15 kl. 18:03

Les også

Mer om NRK